બ્રહ્મવૈવર્ત પુરાણમાં વૈભવથી પરિપૂર્ણ રાસમંડપનું સુંદર વર્ણન પ્રાપ્ત થાય છે, શ્રીહરિએ યોગમાયાથી વૃંદાવન નગરીની રચના વિશ્વકર્મા દ્વારા કરાવી આ અદ્ભુત નગરીની વિશિષ્ટ સ્થાપત્યકલા આગળ નિર્દેશાઈ છે. આ કલાના ઉત્તમ નમૂનારૃપ રાસમંડપની રચના કરાઈ જે રાધા અને કૃષ્ણની રાસક્રીડા માટેની ખાસ જોગવાઈ હતી. ત્રીસ વનોમાંના એક ‘મધુવન’માં સરોવરની પશ્વિમે ચંપાનાં વૃક્ષોનો ઉદ્યાન અને પૂર્વમાં કેવડાનું વન આ બંને માદક વનોની મધ્યમાં વિશ્વકર્માએ રત્નોનો એક મંડપ બનાવ્યો તેની ચારે બાજુએ વેદિકાઓ હતી તેમાં ઉત્તમ તળાઈઓ અમૂલ્ય રત્નોથી સુશોભિત અને નાના વિધિ ચિત્રોથી ચિત્રિત હતી. મંડપને સુરમ્ય નવ દ્વારો હતાં. રત્નજડિત દીપમાળાઓથી મંડપ ઝગમગી રહ્યો હતો અને દીપકોના પ્રકાશમાં અસંખ્ય સુવર્ણ કલશો તેજપુંજથી પ્રજ્વલિત હતા. મંડપ ઊંચાઈમાં ૧૦૦ ધનુષ્યના માપનો અને વિસ્તારમાં ૧૦૦ હાથ જેટલો ગોળાકાર હતો.